છાપામાં સમાચાર આવ્યા કે સ્મશાનભૂમિ ઉપર લગ્નનો સમારંભ થયો ત્યારે પહેલાં અમને લાગ્યું કે મૅરેજ માટે હૉલ કે પાર્ટી પ્લોટ મેળવવાની મુશ્કેલીના કારણે આ બન્યું હશે. આજકાલ કન્યા મળે, મુરતિયો મળે પણ મૅરેજ હૉલ ન મળે એટલે મજબૂર યુગલે સ્મશાનભૂમિમાં લગ્ન કરવાનું નક્કી કર્યું હશે. આમે શાસ્ત્રોમાં કહ્યું છે ને કે ‘સબ ભૂમિ ગોપાલ કી’ પછી એ મૅરેજ હૉલની ભૂમિ હોય કે સ્મશાનની ભૂમિ હોય. ભૂમિ તો ભગવાનની જ ગણાય ને. અમે એ લગ્નવિધિની કલ્પના કરી શકીએ છીએ જ્યારે સ્મશાનમાં શરણાઈના સૂર રેલાયા હશે. એક શાયરે કહ્યું હતું, ‘જહાં બજતી હૈ શહનાઈ વહાં માતમ ભી હોતા હૈ.’ આ કિસ્સામાં જહાં સદા માતમ હોય એ માતમભૂમિ ઉપર શરણાઈ વાગી ! સ્મશાનગૃહમાં સ્મશાનયાત્રા તો આવે પણ આ કિસ્સામાં વરયાત્રા (વરઘોડો) આવી હશે. એ વરરાજા લગ્ન કરવા ઊપડ્યા હશે, વરઘોડો સ્મશાન તરફ ઊપડ્યો હશે ત્યારે વરરાજા મનમાં કદાચ ગણગણ્યા પણ હશે…. ‘નહીંતર જીવનનો માર્ગ છે ઘરથી સ્મશાન સુધી.’ વરરાજાને લઈને નીકળેલ ગાડીનો ડ્રાઈવર કદાચ કહેતો હશે ‘આમને સ્મશાન પહોંચાડીને આવું છું.’